Lærer skulle sende sms til tre elever - gikk ut til 31.000
1. mai tikket følgende sms inn på tusenvis av mobiltelefoner i Vestfold:Lærer Ellen hadde brukt fylkeskommunens IT-system, levert av firmaet IST, til å sende ut tekstmeldingen. Men grunnet en teknisk svikt ble meldingen duplisert, og så mange som 31.658 tekstmeldinger skal ha blitt sendt ut i løpet av mandagen, melder NRK. Da fylkeskommunenen oppdaget datafeilen, stengte de hele systemet. - Det var en feil i systemet som førte til at smsen gikk til så mange. Den gikk i loop i systemet og ble sendt på flere ganger til de samme personene, sier Øyvind Sørensen, undervisningsdirektør i Vestfold fylkeskommune til VG Nett. - Dere vurderte ikke å sende ut en ny sms til samtlige mottakere med kontrabeskjed? - Nei, vi våget ikke å bruke systemet igjen inntil feilen var funnet. Sørensen tror imidlertid ikke utsendingen skapt noen stor forvirring. - Man må jo allerede ha visst om at man hadde en forestående prøve i naturfag for at tekstmeldingen skulle gi mening, sier han.Og det er ikke første gang skolene i Vestfold har krøll med sms-systemet. Tidligere i år gikk også en tekstmelding ut til langt flere enn den skulle. - Har fylkeskommunen fortsatt tillit til IST som leverandør? - Ja, det har vi. Vi får regne med at de setter alt inn på å finne feilen. - Selv om de nå altså to ganger på kort tid har sendt ut tekstmeldinger til en haug med mennesker som ikke skulle ha det? - Vi vil ta systemet i bruk igjen når leverandøren av feilen har funnet ut hva som er galt.Adm. dir. i IST, Odd Henning Dypvik, sier til VG Nett at de to hendelsene med «ikke-tilsiktede masseutsending av tekstmeldinger» er «svært uheldige». - Det er helt klart ingen god situasjon og vi så på dette som så alvorlig at vi har valgt å stenge systemet inntil videre, sier han. Ifølge Dypvik vet selskapet ennå ikke hva som har gått galt. Dermed er det heller ikke avklart hvem som tar regningen for de 31.000 tekstmeldingene som ble sendt ut. - Når vi har lokalisert feilen er jeg sikker på at vi og fylkeskommunen blir enige om hvem som dekker dette, sier Dypvik til VG Nett.
En lærer i Vestfold skulle kalle inn tre elever til naturfagsprøve via sms. Resultatet ble at 31.000 sms-er gikk ut til elever og ansatte i fylket.